### NN 128/2019 (30.12.2019.), Odluka o lokalnim porezima Grada Sinja

Grad Sinj

2607

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17) i članka 35. Statuta Grada Sinja (»Službeni glasnik Grada Sinja« broj 10/09, 02/13, 02/18) Gradsko vijeće Grada Sinja na 27. sjednici održanoj 12. prosinca 2019. godine, donosi

ODLUKU

O LOKALNIM POREZIMA GRADA SINJA

I. OPĆE ODREDBE

Članak 1.

(1) Odlukom o lokalnim porezima Grada Sinja (u daljnjem tekstu: Odluka) se utvrđuju: vrste poreza, porezni obveznik, porezna osnovica, stopa, visina, način obračuna i plaćanje poreza koji su vlastiti prihodi Grada Sinja.

(2) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 2.

Porezi Grada Sinja su:

1) porez na korištenje javnih površina.

Porez na korištenje javnih površina

Članak 3.

Porez na korištenje javnih površina plaća se za korištenje javnih površina. Javnim površinama u smislu ove Odluke smatraju se zemljišta unutar građevinskog područja koja su, u skladu s prostornim planovima, namijenjena općoj uporabi (ulice, trgovi, perivoji, igrališta, zelene površine i sl.).

Članak 4.

(1) Visina poreza na korištenje javnih površina utvrđuje se prema zonama utvrđenim Odlukom o komunalnoj naknadi Grada.

Porez na korištenje javnih površina iznos mjesečno po metru kvadratnom (m2) zauzete površine u kunama:

|  |  |  |  |  |  |
| --- | --- | --- | --- | --- | --- |
| Vrsta objekta | | Zona | | | |
|  | | I | II | III | IV |
| 1. | Štekati | 70,00 | 50,00 | 30,00 | 20,00 |
| 2. | Otvoreni privremeni objekti  – automati za tekući sladoled  – hladnjaci za indust. sladoled  – mikser bezalkoholnih pića  – pečenje plodina | 74,00  74,00  74,00  26,00 | 66,00  66,00  66,00¸  22,00 | 55,00  55,00  55,00  18,00 | 37,00  37,00  37,00  11,00 |
| 3. | Pokretna prodajna mjesta  – štandovi  – lutrija, vaga, čišćenje cipela | 74,00  18,00 | 66,00  14,00 | 55,00  11,00 | 36,00  7,00 |
| 4. | Ostale vrste objekata:  – pokretne ugostiteljske radnje  – taksi stanica  – organizirana prodaja jelki  – prodaja poljoprivrednih proizvoda  – prodaja građevinskog materijala  – zabavne radnje i cirkusi  – pokretni objekti za prodaju ribe  – ostale nespomenute | 55,00  7,00  74,00  15,00  30,00  18,00  55,00  30,00 | 36,00  4,00  55,00  11,00  22,00  15,00  37,00  22,00 | 22,00  4,00  30,00  7,00  15,00  11,00  30,00  15,00 | 15,00  4,00  15,00  5,00  11,00  10,00  18,00  7,00 |

(2) Visina poreza za štekate utvrđena u stavku 1. točke 1. ovog članka, primjenjuje se za lipanj, srpanj i kolovoz, dok je za ostale mjesece u godini 50% manja.

Ukoliko se javna površina daje na korištenje do 30 dana, visina poreza iznosi 20,00 kn/m2 dnevno.

(3) U razdoblju od 1. kolovoza do 16. kolovoza (dani alkarskih svečanosti i blagdana Velike Gospe) i od 15. prosinca do 5. siječnja (božićni i novogodišnji blagdani), petnaest dana prije Uskrsa, te za prigodne prodaje tijekom godine porez na prostore štandova i pokretnih ugostiteljskih radnji iznosi 60,00 kn/m2 zauzete javne površine po danu.

Članak 5.

Za korištenje javne površine za postavljanje montažnih objekata koji se daju na korištenje neposrednom pogodbom visina poreza će se utvrditi Rješenjem kojim se javna površina daje na korištenje.

Članak 6.

Na javne površine koje se koriste na temelju javnog natječaja porez se određuje prema rezultatu natječaja.

Članak 7.

Porez na korištenje javnih površina plaća se do 5. u mjesecu za tekući mjesec.

Članak 8.

Poslove utvrđivanja, evidentiranja, nadzora, naplate i ovrhe radi naplate poreza na javne površine obavljat će Upravni odjel za prostorno uređenje komunalne djelatnosti gospodarstvo i upravljanje imovinom Grada.

Članak 9.

Danom stupanja na snagu ove Odluke prestaje važiti Odluka o porezima Grada Sinja (»Službeni glasnik Grada Sinja« br. 4/02, 7/04).

Članak 10.

Ova Odluka objavit će se u »Narodnim novinama« i »Službenom glasniku Grada Sinja«, a stupa na snagu 1. siječnja 2020. godine.

Klasa: 410-01/19-01/2

Ur. broj: 2175/01-01-19-3

Sinj, 12. prosinca 2019.

GRADSKO VIJEĆE GRADA SINJA

Potpredsjednik
 Gradskog vijeća
 Anđelko Bilandžić, v. r.